Dit was die familie wat vanaf die mistige verlede tot vandag ons behoud was.
Maatskaplike sorg, algemene welsyn, mediese dienste, verdediging en opvoeding het in sy primêre stadiums, veral in die pioniersdae, alles in die familie gesetel.
Dit was binne die familiesirkel dat die lesse oor liefde, eer, verantwoordelikheid, geloof en trots op jou eie land en volk geleer is.
Kyk 'n slag goed na jou eie lewe.
Die nuwe motor tel nie, so-ook nie die bont klere, duur sonbrille, ontwerper tekkies, televisie of enigiets van klatergoud nie. Het jy aandag aan jou familie gegee? Het jy van jouself gegee deur kwantiteit tyd saam met jou kinders te spandeer?
Verstaan jy die boeke wat hulle lees, dít wat hulle op skool geleer word en korrigeer jy die foute en wanbegrippe wat die huidige skoolsisteem in hulle dril?
Het jy verseker dat hulle 'n huis vol geborgenheid het waar hulle veilig kan voel en 'n waardesisteem aanleer wat hulle sal help om die materialistiese aanslag teen te staan?
Ken jy jou kinders se vriende? Is dit veilig vir hulle om saam te kuier en het hulle die vrymoedigheid om saam in jou huis te kuier?